62022CJ0775_RES
Kawżi magħquda C‑775/22, C‑779/22 u C‑794/22,
M.S. G.uN.G. S.uA.G. S.uM.C.S.uFSC
vs
Banco Santander SA
(talba għal deċiżjoni preliminari_imressqa mit-Tribunal Supremo)
Sentenza tal-Qorti tal-Ġustizzja (L-Ewwel Awla) tal‑5 ta’ Settembru 2024
“Rinviju għal deċiżjoni preliminari – Direttiva 2014/59/UE – Riżoluzzjoni ta’ istituzzjonijiet ta’ kreditu u impriżi ta’ investiment – Prinċipji ġenerali – Artikolu 34(1)(a) u (b) – Rikapitalizzazzjoni interna – Valwazzjoni negattiva tal-istrumenti kapitali – Konverżjoni ta’ obbligi subordinati f’azzjonijiet u trasferiment forzat mingħajr korrispettiv – Effetti – Artikolu 38(13) – Artikolu 53(1) u (3) – Il-punti (b) u (c) tal-ewwel subparagrafu tal-Artikolu 60(2) – Artikolu 73 sa Artikolu 75 – Protezzjoni tad-drittijiet tal-azzjonisti u tal-kredituri – Akkwist ta’ strumenti kapitali – Informazzjoni ineżatta u żbaljata pprovduta fil-prospett – Azzjoni għad-danni – Azzjoni intiża għan-nullità tal-kuntratt ta’ akkwist ta’ strumenti kapitali – Azzjonijiet imressqa kontra s-suċċessur universali tal-istituzzjoni ta’ kreditu suġġetta għal deċiżjoni ta’ riżoluzzjoni”
Politika ekonomika u monetarja – Politika ekonomika – Irkupru u riżoluzzjoni ta’ istituzzjonijiet ta’ kreditu – Direttiva 2014/59 – Effett tar-rikapitalizzazzjoni interna – Valwazzjoni negattiva jew konverżjoni ta’ strumenti kapitali – Prospett li għandu jiġi ppubblikat meta titoli trasferibbli jiġu offruti lill-pubbliku jew jiġu ammessi għall-kummerċ – Informazzjoni żbaljata – Istituzzjoni ta’ kreditu suġġetta għal deċiżjoni ta’ riżoluzzjoni jew entità li tkun is-suċċessura tagħha – Konverżjoni ta’ strumenti kapitali f’ishma qabel il-proċedura ta’ riżoluzzjoni – Azzjoni għad-danni mressqa wara deċiżjoni ta’ riżoluzzjoni – Azzjoni intiża għan-nullità tal-kuntratt ta’ akkwist ta’ azzjonijiet imressqa wara d-deċiżjoni ta’ riżoluzzjoni – Inammissibbiltà
(Direttiva tal-Parlament Ewropew u tal-Kunsill 2003/71, Artikolu 6; Direttiva tal-Parlament Ewropew u tal-Kunsill 2014/59, premessa 49 u Artikoli 2(1), 34(1)(a) u (b), 53(1) u (3), il-punti (b) u (c) tal-ewwel subparagrafu tal-Artikolu 60(2) u Artikolu 60(3))
(ara l-punti 51, 52, 54, u 57 sa 62, u d-dispożittiv 1)
Politika ekonomika u monetarja – Politika ekonomika – Irkupru u riżoluzzjoni ta’ istituzzjonijiet ta’ kreditu – Direttiva 2014/59 – Effett tar-rikapitalizzazzjoni interna – Valwazzjoni negattiva jew konverżjoni ta’ strumenti kapitali – Prospett li għandu jiġi ppubblikat meta titoli trasferibbli jiġu offruti lill-pubbliku jew jiġu ammessi għall-kummerċ – Informazzjoni żbaljata – Istituzzjoni ta' kreditu suġġetta għal deċiżjoni ta' riżoluzzjoni jew entità li tkun is-suċċessura tagħha – Konverżjoni ta’ strumenti kapitali f’azzjonijiet, ittrasferiti sussegwentement lil istituzzjoni ta’ kreditu oħra, fil-kuntest ta’ riżoluzzjoni – Azzjoni għad-danni mressqa wara deċiżjoni ta’ riżoluzzjoni – Azzjoni intiża għan-nullità tal-kuntratt ta’ akkwist ta’ azzjonijiet imressqa kontra s-suċċessur universali tal-istituzzjoni ta’ kreditu suġġetta għal deċiżjoni ta’ riżoluzzjoni – Inammissibbiltà
(Direttiva tal-Parlament Ewropew u tal-Kunsill 2014/59, Artikoli 34(1)(a) u (b), 37(3)(a) u (d), 37(4), 38, 53(1) u (3), il-punti (b) u (c) tal-ewwel subparagrafu tal-Artikolu 60(2), u Artikolu 73(b))
(ara l-punti 66 sa 70, 74 sa 77, u 83 sa 85, u d-dispożittiv 2)
Sunt
Adita b’talba għal deċiżjoni preliminari mit-Tribunal Supremo (il-Qorti Suprema, Spanja), fir-rigward tal-interpretazzjoni tad-dispożizzjonijiet tad-Direttiva 2014/59 (
1
), il-Qorti tal-Ġustizzja tat għal darba oħra deċiżjoni dwar il-kwistjoni ta’ jekk il-persuni li jkunu akkwistaw strumenti kapitali ta’ istituzzjoni ta’ kreditu suġġetta għal proċedura ta’ riżoluzzjoni jistgħux iressqu, wara valwazzjoni negattiva totali tal-azzjonijiet tal-kapital azzjonarju ta’ din l-istituzzjoni, azzjoni għall-annullament tal-kuntratt ta’ sottoskrizzjoni tal-imsemmija strumenti u/jew azzjoni għad-danni, minħabba informazzjoni ineżatta u żbaljata pprovduta fil-prospett tal-ħruġ (
2
). Din il-kwistjoni qamet f’kawżi mressqa minn persuni li l-istrumenti kapitali tagħhom kienu ġew ikkonvertiti f’azzjonijiet tal-imsemmija istituzzjoni ta’ kreditu, jew qabel il-proċedura ta’ adozzjoni ta’ miżuri ta’ riżoluzzjoni, jew fil-kuntest ta’ din il-proċedura.
Din is-sentenza tal-Qorti tal-Ġustizzja segwiet is-sentenza Banco Santander tal‑5 ta’ Mejju 2022 (
3
), li fiha hija ddeċidiet li, wara l-valwazzjoni negattiva totali tal-azzjonijiet tal-kapital azzjonarju ta’ istituzzjoni ta’ kreditu jew ta’ impriża ta’ investiment suġġetta għal proċedura ta’ riżoluzzjoni, il-persuni li jkunu akkwistaw azzjonijiet qabel il-ftuħ ta’ din il-proċedura ma jistgħux iressqu tali azzjonijiet għad-danni jew għal nullità.
Ir-rikorrenti fil-kawżi prinċipali kienu kisbu, fl‑2010 u fl‑2011, diversi strumenti kapitali maħruġa minn Banco Popular, istituzzjoni ta’ kreditu Spanjola, jew minn sussidjarja tagħha. Matul is-snin 2012 u 2014, parti mill-imsemmija strumenti ġew ikkonvertiti f’azzjonijiet ta’ Banco Popular. Fis‑7 ta’ Ġunju 2017, il-Bord Uniku ta’ Riżoluzzjoni (SRB) adotta skema ta’ riżoluzzjoni fir-rigward ta’ Banco Popular, approvata mill-Kummissjoni Ewropea u implimentata mill-Fondo de Reestructuración Ordenada Bancaria (il-Fond ta’ Ristrutturazzjoni Ppjanata Bankarja, Spanja) (iktar ’il quddiem il-“FROB”), permezz ta’ deċiżjoni adottata fl-istess jum (
4
). Permezz ta’ din id-deċiżjoni, dan il-fond, b’mod partikolari, naqqas għal żero l-kapital azzjonarju ta’ Banco Popular permezz tal-valwazzjoni negattiva tal-azzjonijiet kollha fiċ-ċirkulazzjoni. Din il-valwazzjoni negattiva kellha l-konsegwenza li ċerti rikorrenti ma baqgħux detenturi ta’ azzjonijiet ta’ Banco Popular, li kienu jirriżultaw mill-konverżjoni tal-istrumenti kapitali tagħhom magħmula matul is-snin 2012 u 2014. Barra minn hekk, il-FROB iddeċieda li jikkonverti f’azzjonijiet ġodda l-obbligi subordinati (strumenti ta’ Grad 2) u li jittrasferixxi lil Banco Santander dawn l-azzjonijiet il-ġodda mingħajr il-kunsens tad-detenturi preċedenti ta’ dawn l-istrumenti. Din it-tranżazzjoni wasslet sabiex rikorrenti oħra ma baqgħux detenturi tal-obbligi subordinati akkwistati matul is-snin 2010 u 2011, li kienu ġew ikkonvertiti f’azzjonijiet, li, sussegwentement, ġew ittrasferiti lil Banco Santander, mingħajr ma rċevew korrispettiv.
Il-kunsiderazzjonijiet tal-Qorti tal-Ġustizzja
Fl-ewwel lok, il-Qorti tal-Ġustizzja ddeċidiet dwar l-azzjonijiet għad-danni minħabba informazzjoni difettuża jew żbaljata fil-prospett tal-ħruġ (
5
) u dwar l-azzjonijiet għan-nullità tal-kuntratt ta’ sottoskrizzjoni ta’ strumenti kapitali ta’ istituzzjoni ta’ kreditu mibdija minn persuni li jkunu akkwistaw tali strumenti kkonvertiti f’azzjonijiet tal-imsemmija istituzzjoni qabel l-adozzjoni ta’ miżuri ta’ riżoluzzjoni kontriha.
Hija bdiet billi rrilevat li, skont id-Direttiva 2014/59 (
6
), meta awtorità ta’ riżoluzzjoni tnaqqas għal żero l-ammont prinċipali jew is-somom dovuti abbażi ta’ element ta’ passiv, dan l-element passiv kif ukoll kull obbligu jew kreditu li jirriżultaw minnu li ma jkunux dovuti fil-mument tar-riżoluzzjoni jitqiesu li tħallsu għal kull fini u ma jistgħux jiġu invokati kontra l-istituzzjoni ta’ kreditu jew l-impriża ta’ investiment suġġetta għal miżura ta’ riżoluzzjoni jew kontra kull entità li tkun is-suċċessura tagħha. Barra minn hekk, din id-direttiva tispeċifika li ebda obbligu fil-konfront tad-detentur tal-istrumenti kapitali valwati negattivament, skont id-deċiżjoni ta’ riżoluzzjoni, ma jissussisti fil-kuntest tal-imsemmija strumenti jew inkonnessjoni mal-ammont tagħhom li jkun ġie valwat negattivament, bl-eċċezzjoni tal-obbligi diġà dovuti u r-responsabbiltajiet li jistgħu jirriżultaw minn azzjoni li tikkontesta l-legalità tal-eżerċizzju tas-setgħa ta’ valwazzjoni negattiva (
7
).
Fir-rigward tal-kunċetti ta’ “obbligi dovuti” jew ta’ “krediti dovuti”, il-Qorti tal-Ġustizzja fakkret li, kif diġà kienet iddeċidiet fis-sentenza Banco Santander tal‑5 ta’ Mejju 2022, id-drittijiet li jirriżultaw minn azzjoni għad-danni, minħabba l-informazzjoni pprovduta fil-prospett tal-bejgħ ta’ titoli trasferibbli (
8
), kif ukoll minn azzjoni għan-nullità ta’ kuntratt ta’ sottoskrizzjoni ta’ azzjonijiet ma jistgħux jitqiesu li jaqgħu taħt il-kategorija ta’ obbligi jew ta’ krediti “dovuti” (
9
) meta dawn l-azzjonijiet jitressqu, kontra l-istituzzjoni ta’ kreditu jew l-impriża ta’ investiment li toħroġ il-prospett jew l-entità li tkun is-suċċessura tagħha, wara l-adozzjoni tad-deċiżjoni ta’ riżoluzzjoni.
Hija kompliet billi ddeċidiet li tali interpretazzjoni ta’ dawn il-kunċetti hija meħtieġa wkoll meta d-drittijiet jirriżultaw minn azzjoni għad-danni jew għal nullità relatata mal-akkwist ta’ strumenti kapitali, sussegwentement ikkonvertiti f’azzjonijiet, fid-dawl tal-kuntest li fih jidħlu l-imsemmija kunċetti u tal-għanijiet imfittxija mid-Direttiva 2014/59.
Fil-fatt, l-ewwel nett, id-Direttiva 2014/59 tistabbilixxi l-prinċipju li huma l-azzjonisti, segwiti mill-kredituri, ta’ istituzzjoni ta’ kreditu jew ta’ impriża ta’ investiment suġġetta għall-proċedura ta’ riżoluzzjoni li għandhom ibatu bi prijorità t-telf sostnut minħabba l-applikazzjoni ta’ din il-proċedura. Issa, fil-kuntest ta’ rikapitalizzazzjoni interna, il-valwazzjoni negattiva u l-konverżjoni tal-istrumenti kapitali jikkontribwixxu direttament għat-twettiq tal-għanijiet tal-proċedura ta’ riżoluzzjoni. Għaldaqstant, il-fatt li persuni li jkunu akkwistaw strumenti kapitali qabel ir-riżoluzzjoni jkunu jistgħu, sussegwentement għal din ir-riżoluzzjoni, iressqu azzjonijiet għad-danni jew għal nullità għal finijiet ta’ kumpens jew ta’ restituzzjoni sal-livell tal-fondi mħallsa għal dan l-akkwist ikun jimplika preċiżament ir-riskju li l-ammont tal-istrumenti kapitali li kienu s-suġġett ta’ rikapitalizzazzjoni interna jitnaqqas retroattivament, u dan jista’ jqiegħed inkwistjoni t-twettiq tal-għanijiet imfittxija mill-miżura ta’ riżoluzzjoni.
Huwa f’din il-perspettiva li d-Direttiva 2014/59 tipprevedi (
10
) li ma għandu jitħallas ebda kumpens lid-detenturi tal-istrumenti kapitali rilevanti ħlief fil-każijiet ta’ konverżjoni ta’ tali strumenti (
11
), u li, f’dawn il-każijiet, il-kumpens għandu jieħu l-forma ta’ ħruġ ta’ strumenti kapitali favur dawn id-detenturi. B’dan il-mod, hija għandha l-għan li tevita li dan il-kumpens ikun jista’ jnaqqas b’mod retroattiv l-ammont tal-istrumenti kapitali użati għall-finijiet tar-riżoluzzjoni.
It-tieni nett, fir-rigward tal-għanijiet imfittxija mid-Direttiva 2014/59, il-Qorti tal-Ġustizzja kkonstatat li d-Direttiva 2014/59 tipprevedi l-użu, f’kuntest ekonomiku eċċezzjonali, ta’ proċedura li tista’ taffettwa b’mod partikolari d-drittijiet tal-azzjonisti u tal-kredituri ta’ istituzzjoni ta’ kreditu jew ta’ impriża ta’ investiment, sabiex tinżamm l-istabbiltà finanzjarja tal-Istati Membri, billi toħloq sistema ta’ insolvenza li tidderoga mid-dritt ordinarju tal-proċeduri ta’ insolvenza, li l-implimentazzjoni tagħha hija awtorizzata biss f’ċirkustanzi eċċezzjonali u għandha tkun iġġustifikata minn interess ġenerali superjuri.
Hija enfasizzat li, kif jirriżulta mis-sentenza Banco Santander tal‑5 ta’ Mejju 2022, id-Direttiva 2003/71 tinsab fost id-“direttivi tal-Unjoni fil-qasam tad-dritt tal-kumpanniji”, li minnhom id-Direttiva 2014/59 tippermetti deroga, sa fejn l-applikazzjoni tagħhom tista’ ċċaħħad mill-effett utli jew tostakola l-implimentazzjoni ta’ proċedura ta’ riżoluzzjoni. Kemm l-azzjoni għad-danni kif ukoll l-azzjoni għal nullità, li jeżiġu li l-istituzzjoni ta’ kreditu jew l-impriża ta’ investiment suġġetta għall-proċedura ta’ riżoluzzjoni, jew is-suċċessur ta’ dawn l-entitajiet, jikkumpensaw lill-azzjonisti għat-telf imġarrab bħala konsegwenza tal-eżerċizzju, minn awtorità ta’ riżoluzzjoni, tas-setgħa ta’ valwazzjoni negattiva u ta’ konverżjoni, iqiegħdu f’dubju l-valwazzjoni kollha li fuqha tkun ibbażata d-deċiżjoni ta’ riżoluzzjoni, peress li l-kompożizzjoni tal-kapital tagħmel parti mid-data oġġettiva ta’ din il-valwazzjoni u, għaldaqstant, tista’ tfixkel il-proċedura stess ta’ riżoluzzjoni kif ukoll l-għanijiet imfittxija mid-Direttiva 2014/59. Kien għalhekk li, dejjem fl-istess sentenza, hija ddeċidiet li l-implimentazzjoni tal-Artikolu 34(1)(a), tal-Artikolu 53(1) u (3) u tal-punti (b) u (c) tal-ewwel subparagrafu tal-Artikolu 60(2) tad-Direttiva 2014/59 teskludi li azzjoni għad-danni prevista fl-Artikolu 6 tad-Direttiva 2003/71, jew azzjoni għan-nullità tal-kuntratt ta’ sottoskrizzjoni ta’ azzjonijiet, prevista mid-dritt nazzjonali, jiġu ppreżentati, kontra l-istituzzjoni ta’ kreditu jew l-impriża ta’ investiment li toħroġ il-prospett jew l-entità li tkun is-suċċessura tagħha, wara l-adozzjoni tad-deċiżjoni ta’ riżoluzzjoni abbażi ta’ dawn id-dispożizzjonijiet.
Issa, f’dan il-każ, hija nnotat li, għalkemm ir-rikorrenti fil-kawżi prinċipali kienu inizjalment akkwistaw strumenti kapitali li ma kinux azzjonijiet ta’ Banco Popular, dawn l-istrumenti kienu diġà ġew ikkonvertiti f’azzjonijiet ta’ Banco Popular qabel ir-riżoluzzjoni ta’ dan il-bank u li, fil-kuntest tar-riżoluzzjoni tiegħu, l-azzjonijiet li rriżultaw minn din il-konverżjoni kienu s-suġġett ta’ miżura ta’ valwazzjoni negattiva u ta’ konverżjoni għall-finijiet tar-rikapitalizzazzjoni interna tal-imsemmi bank.
Il-Qorti tal-Ġustizzja kkonkludiet li d-dispożizzjonijiet tad-Direttiva 2014/59 imsemmija iktar ’il fuq jipprekludu li, wara l-valwazzjoni negattiva totali tal-azzjonijiet tal-kapital azzjonarju ta’ istituzzjoni ta’ kreditu taħt proċedura ta’ riżoluzzjoni, il-persuni li jkunu akkwistaw strumenti kapitali li jkunu ġew ikkonvertiti f’azzjonijiet ta’ din l-istituzzjoni ta’ kreditu qabel l-adozzjoni tal-miżuri ta’ riżoluzzjoni kontra din l-istituzzjoni, iressqu, kontra l-imsemmija istituzzjoni jew kontra l-entità li tkun is-suċċessura tagħha, azzjoni għad-danni mressqa minħabba informazzjoni ineżatta u żbaljata pprovduta fil-prospett maħruġ, jew azzjoni għan-nullità tal-kuntratt ta’ sottoskrizzjoni ta’ dawn l-istrumenti kapitali taħt id-dritt nazzjonali, li, fid-dawl tal-effett retroattiv tagħha, twassal għall-ħlas lura tal-korrispettiv tal-imsemmija strumenti kapitali akkwistati inizjalment, imbagħad ikkonvertiti f’azzjonijiet, flimkien mal-interessi mid-data tal-konklużjoni ta’ dan il-kuntratt.
Fit-tieni lok, il-Qorti tal-Ġustizzja indirizzat il-kwistjoni ta’ jekk id-dispożizzjonijiet tad-Direttiva 2014/59 (
12
) jipprekludux li wara l-valwazzjoni negattiva totali tal-azzjonijiet tal-kapital azzjonarju ta’ istituzzjoni ta’ kreditu suġġetta għal proċedura ta’ riżoluzzjoni, il-persuni li jkunu akkwistaw strumenti kapitali li, fil-kuntest ta’ din il-proċedura, ikunu ġew ikkonvertiti f’azzjonijiet ta’ din l-istituzzjoni ta’ kreditu, liema azzjonijiet ikunu ġew sussegwentement ittrasferiti lil istituzzjoni ta’ kreditu oħra, ikunu jistgħu jressqu kontra din l-istituzzjoni azzjoni għan-nullità tal-kuntratt ta’ sottoskrizzjoni tal-imsemmija strumenti kapitali skont id-dritt nazzjonali, li, fid-dawl tal-effett retroattiv tagħha, twassal għall-ħlas lura tal-korrispettiv tal-imsemmija strumenti kapitali, flimkien mal-interessi mid-data tal-konklużjoni ta’ dan il-kuntratt.
Hija ppreċiżat li, skont l-Artikolu 37(3)(a) u (d) kif ukoll skont l-Artikolu 37(4) tad-Direttiva 2014/59, l-awtoritajiet ta’ riżoluzzjoni jistgħu jgħaqqdu l-għodda ta’ rikapitalizzazzjoni interna ma’ dik tal-bejgħ tal-operat tal-istituzzjoni. Kif jirriżulta mill-punti 57 u 58 tal-Artikolu 2 ta’ din id-direttiva, jekk l-ewwel wieħed minn dawn l-istrumenti jinkludi s-setgħat ta’ valwazzjoni negattiva u ta’ konverżjoni, it-tieni wieħed jikkonsisti fit-trasferiment, b’mod partikolari, tal-azzjonijiet jew ta’ strumenti oħra ta’ proprjetà maħruġa minn istituzzjoni taħt proċedura ta’ riżoluzzjoni lil akkwirent li ma jkunx istituzzjoni tranżitorja. Issa, skont din id-direttiva (
13
), fil-kuntest ta’ dan it-tieni strument, il-proprjetà tal-azzjonijiet jew ta’ strumenti oħra ta’ proprjetà tiġi ttrasferita, b’effett ġuridiku immedjat, lix-xerrej, u l-proprjetarji inizjali jitilfu mhux biss il-proprjetà, iżda wkoll il-kwalità ta’ “azzjonist” jew ta’ “kreditur” tal-istituzzjoni ta’ kreditu suġġetta għall-proċedura ta’ riżoluzzjoni. B’hekk, l-ex azzjonisti tal-istituzzjoni ta’ kreditu suġġetti għall-proċedura ta’ riżoluzzjoni li l-azzjonijiet tagħhom ikunu ġew ittrasferiti fil-kuntest tar-riżoluzzjoni ma jibqgħux azzjonisti, la ta’ din l-istituzzjoni ta’ kreditu u lanqas tas-suċċessura tagħha, u jitilfu kull dritt dirett jew indirett fuq l-assi, id-drittijiet jew l-impenji ttrasferiti. B’dan il-mod, id-Direttiva tipprekludi li l-kredituri u l-azzjonisti jkunu jistgħu, b’effett retroattiv, ifixklu l-proċedura ta’ riżoluzzjoni kif ukoll l-għanijiet imfittxija minnha, iktar u iktar peress li tali azzjoni tista’ tippermetti lill-kredituri u lill-azzjonisti jevitaw retroattivament it-telf li għandhom isostnu bi prijorità.
Fir-rigward tal-argument imqajjem mir-rikorrenti fil-kawżi prinċipali, li invokaw limitazzjoni tad-dritt tagħhom għal protezzjoni ġudizzjarja effettiva fir-rigward tad-dritt tagħhom li jressqu azzjoni għan-nullità tal-kuntratt ta’ sottoskrizzjoni ta’ azzjonijiet jew ta’ strumenti kapitali kkonvertiti f’azzjonijiet, il-Qorti tal-Ġustizzja fakkret li dan id-dritt iggarantit fl-Artikolu 47 tal-Karta ma jikkostitwixxix prerogattiva assoluta u l-eżerċizzju tiegħu jista’ jkun is-suġġett ta’ restrizzjonijiet iġġustifikati minn għanijiet ta’ interess ġenerali segwiti mill-Unjoni. Barra minn hekk, għalkemm hemm interess pubbliku ċar li tiġi żgurata, fl-Unjoni kollha, protezzjoni qawwija u konsistenti ta’ investituri, dan l-interess ma jistax jitqies li jipprevali, fiċ-ċirkustanzi kollha, fuq l-interess pubbliku li jikkonsisti f’li tiġi żgurata l-istabbiltà tas-sistema finanzjarja. Issa, billi tgħaddi bi prijorità fuq l-azzjonisti t-telf imġarrab minn istituzzjoni ta’ kreditu jew minn impriża ta’ investiment, id-Direttiva hija intiża li tiżgura l-istabbiltà tas-sistema finanzjarja tal-Unjoni, filwaqt li għandu jiġi ppreċiżat li, skont din id-direttiva, proċedura ta’ riżoluzzjoni għandha tapplika biss f’dawn iċ-ċirkustanzi ekonomiċi eċċezzjonali u ta’ urġenza estrema, meta l-istituzzjoni ta’ kreditu jew l-impriża ta’ investiment inkwistjoni ma tkunx tista’ tiġi stralċjata skont proċedura normali ta’ insolvenza mingħajr ma tiddestabbilizza s-sistema finanzjarja tal-Unjoni. Għalkemm id-dispożizzjonijiet tad-Direttiva jipprekludu għalhekk il-preżentata, wara l-adozzjoni tad-deċiżjoni ta’ riżoluzzjoni, ta’ tali azzjoni għal nullità, il-Qorti tal-Ġustizzja enfasizzat, fost l-oħrajn, li l-miżura ta’ riżoluzzjoni, kif tirriżulta mid-deċiżjoni tal-Kummissjoni li tapprova skema ta’ riżoluzzjoni, tista’ tkun is-suġġett ta’ rikors għal annullament skont ir-raba’ paragrafu tal-Artikolu 263 TFUE. Tali rikors jikkontribwixxi għall-protezzjoni ġudizzjarja effettiva tal-azzjonisti u tal-kredituri, u dan anki sa fejn eventwali annullament tal-miżura ta’ riżoluzzjoni jippermetti li titressaq azzjoni għan-nullità tal-kuntratt ta’ sottoskrizzjoni ta’ azzjonijiet jew ta’ strumenti kapitali kkonvertiti f’azzjonijiet.
Il-Qorti tal-Ġustizzja kkonkludiet li d-dispożizzjonijiet tad-Direttiva 2014/59, b’mod partikolari fl-Artikolu 34(1)(a) u (b) u fl-Artikolu 38 tagħha, jipprekludu li, wara l-valwazzjoni negattiva totali tal-azzjonijiet tal-kapital azzjonarju ta’ istituzzjoni ta’ kreditu suġġetta għal proċedura ta’ riżoluzzjoni, il-persuni li jkunu akkwistaw strumenti kapitali li, fil-kuntest ta’ din il-proċedura, ikunu ġew ikkonvertiti f’azzjonijiet ta’ din l-istituzzjoni ta’ kreditu, li sussegwentement ikunu ġew immedjatament ittrasferiti lil istituzzjoni ta’ kreditu oħra, iressqu kontra din tal-aħħar azzjoni għan-nullità tal-kuntratt ta’ sottoskrizzjoni ta’ dawn l-istrumenti ta’ fondi proprji skont id-dritt nazzjonali.
(
1
)	Direttiva 2014/59/UE tal-Parlament Ewropew u tal-Kunsill tal-15 ta’ Mejju 2014 li tistabbilixxi qafas għall-irkupru u r-riżoluzzjoni ta’ istituzzjonijiet ta’ kreditu u ditti ta’ investiment u li temenda d-Direttiva tal-Kunsill 82/891/KE u d-Direttivi 2001/24/KE, 2002/47/KE, 2004/25/KE, 2005/56/KE, 2007/36/KE, 2011/35/KE, 2012/30/UE u 2013/36/UE, u r-Regolamenti (UE) Nru 1093/2010 u (UE) Nru 648/2012, tal-Parlament Ewropew u tal-Kunsill (ĠU 2014, L 173, p. 190).
(
2
)	Skont id-Direttiva 2003/71/KE tal-Parlament Ewropew u tal-Kunsill tal-4 ta’ Novembru 2003 dwar il-prospett li għandu jiġi ppubblikat meta titoli jiġu offruti lill-pubbliku jew jiġu ammessi għall-kummerċ u li temenda d-Direttiva 2001/34/KE (ĠU Edizzjoni Speċjali bil-Malti, Kapitolu 64, Vol. 6, p. 356, rettifika fil-ĠU 2014, L 218, p. 8), li tħassret, b’effett mill-21 ta’ Lulju 2019, bir-Regolament (UE) 2017/1129 tal-Parlament Ewropew u tal-Kunsill tal-14 ta’ Ġunju 2017 dwar il-prospett li għandu jiġi ppubblikat meta titoli jiġu offruti lill-pubbliku jew jiġu ammessi għall-kummerċ f’suq regolat, u li jħassar id-Direttiva 2003/71/KE (ĠU 2017, L 168, p. 12).
(
3
)	Sentenza tal-5 ta’ Mejju 2022, Banco Santander (Riżoluzzjoni bankarja Banco Popular), C-410/20, EU:C:2022:351.
(
4
)	Deċiżjoni tal-FROB tas-7 ta’ Ġunju 2017 (BOE Nru 155, tat-30 ta’ Ġunju 2017, p. 55470).
(
5
)	Kif previst fl-Artikolu 6 tad-Direttiva 2003/71.
(
6
)	Artikolu 53(3) tad-Direttiva 2014/59.
(
7
)	Artikolu 60 tad-Direttiva 2014/59.
(
8
)	Skont l-Artikolu 6 tad-Direttiva 2003/71.
(
9
)	Skont l-Artikolu 53(3) u l-Artikolu 60(2)(b) tad-Direttiva 2014/59.
(
10
)	L-ewwel subparagrafu tal-Artikolu 60(2)(ċ) u (3) tad-Direttiva 2014/59.
(
11
)	Imsemmija fl-Artikolu 60(3) tad-Direttiva 2014/59.
(
12
)	B’mod partikolari l-Artikolu 34(1)(a) u (b) kif ukoll l-Artikolu 38 tad-Direttiva 2014/59.
(
13
)	Artikolu 38(1), (4), (6), (9)(a) u (13) tad-Direttiva 2014/59.